- Det vi oplever i forhold til tidligere det er, at vi befinder os i en tid, hvor der sker nedskæringer og besparelser indenfor sygehusområdet og også her på lungemedicinsk afdeling, hvor vi udreder lungekræft, siger overlæge, Henrik Kirstein Jensen. Tilbage i 2007 blev lungekræft området tilført ekstra penge. Og det gav resultater. En ny analyse viser, at den gang og i årene frem gik den rigtige vej med behandlingen. Nordjylland har flyttet sig mest i den positive retning med hensyn til det vi kalder forløbstiderne. Det vil sige den tid, der går fra man på begynder på diagnostiksering til man påbegynder behandlingen, oplyser P4 Nordjylland. - En af de ting man gjorde rigtigt var, at samle diagnose og behandling på Aalborg Sygehus, fortæller Henrik Kirstein Jensen. - Når man ikke skal veksle mellem flere afdelinger for at få det her klarlagt, betyder det en mere rationel og hurtigere udredningstid, siger han. Men i 2011 vendte kurven. De endelige tal er ikke på plads, men Henrik Kirstein Jensen fortæller, at der gik længere tid inden patienterne kom i gang med behandlingen end i 2010. - Alt andet lige vil vi kunne vende det igen, hvis vi får flere resurser, mener han. Målet er, at 85 procent af alle patienter får en diagnose og starter i behandling inden de 42 dage. I 2010 nåede 70 procent af patienterne det.

Opsummering:
Efter flere års positiv udvikling går det nu den forkerte vej med at behandle lungekræftpatienter i Nordjylland.Området bliver ikke længere prioriteret, siger overlæge på lungemedicinsk afdeling på Aalborg Sygehus, Henrik Kirstein Jensen til P4 Nordjylland.